钦定古今图书集成/明伦汇编/官常典/第297卷 > 梁
## 钦定古今图书集成/明伦汇编/官常典/第297卷 > 梁

梁尚书省仍置吏部尚书，领吏部诸曹，又增置“吏部
都令史。”

按：《隋书百官志》：“梁尚书省置令，左右仆射各一人。又
置吏部、祠部、度支、左户、都官、五兵等六尚书，左右丞
各一人。吏部删定三公，比部、祠部、仪曹、虞曹、主客、度
支、殿中、金部、仓部、左户、驾部、起部、屯田、都官、水部、库
部、功论、中兵、外兵、骑兵等郎二十二人，令史百二十
人，书令史百三十人。天监九年，诏曰，尚书五都，职
参政要，非但总领众局，亦乃方轨二丞，顷虽求才，未
臻妙简，可革用士流，每尽时彦，庶同持领，秉此群目。”
于是五都令史，视奉朝请。其年，以太学博士刘纳兼
殿中都，司空法曹参军刘显兼吏部都，太学博士孔
虔孙兼金部都，司空法曹参军萧轨兼左户都，宣毅
墨曹参军王颙兼中兵都。五人并以才地兼美，首膺
兹选矣。